ห้ามซื้อขาย5หุ้นผู้สอบบัญชีไม่เชื่อมั่น
ห้ามซื้อขายหุ้น 5 บริษัทจดทะเบียน GJS GSTEEL THRE PSAAP และ TUCC จนกว่าจะส่งงบการเงินหรือได้ข้อสรุปว่างบไม่มีปัญหา
17 ส.ค. 2555

ห้ามซื้อขายหุ้น 5 บริษัทจดทะเบียน GJS GSTEEL THRE PSAAP และ TUCC จนกว่าจะส่งงบการเงินหรือได้ข้อสรุปว่างบไม่มีปัญหา
รายงานข่าวจากตลาดหลัก ทรัพย์แห่งประเทศไทย (ตลท.) แจ้งว่า ตลท.ได้ขึ้นเครื่องหมาย SP ห้ามซื้อขายตั้งแต่การซื้อขายรอบเช้าวันที่ 15 ส.ค.เป็นต้นมา และ NP ตั้งข้อสังเกตตั้งแต่รอบเช้าวันที่ 16 ส.ค.เป็นต้น มาในหุ้น 5 บริษัทจดทะเบียนคือ บริษัท จี เจ สตีล (GJS) บริษัท จี สตีล (GSTEEL) บริษัท ป่องทรัพย์ (PSAAP) บริษัท ไทยรับประกันภัยต่อ (THRE) และบริษัท ไทยยูนีคคอยล์เซ็นเตอร์ (TUCC) 
ทั้งนี้ เนื่องจากผู้สอบบัญชีไม่ให้ความเชื่อมั่นต่องบการเงินสิ้นสุดวันที่ 30 มิ.ย. 2555 ทำให้ตัวเลขผลการดำเนินงานและฐานะการเงินของบริษัทที่ปรากฏในงบการเงินอาจไม่แสดงค่าที่แท้จริงของกิจการ สำนักงานคณะกรรมการกำกับหลักทรัพย์และตลาดหลักทรัพย์ (ก.ล.ต.) อาจสั่งการให้บริษัทแก้ไขงบการเงินได้บริษัทดังกล่าว 
การขึ้นเครื่องหมายดังกล่าวเพื่อให้ผู้ถือหุ้นและผู้ลงทุนทั่วไปมีเวลาในการพิจารณารายงานของผู้สอบบัญชีประกอบกับตัวเลขในงบการเงินและหมายเหตุประกอบงบการเงินอย่างระมัดระวัง โดยจะอนุญาตให้ซื้อขายหลักทรัพย์ของ GJS GSTEEL THRE และ TUCC ก็ต่อเมื่อบริษัทจดทะเบียนดังกล่าวนำส่งงบการเงินฉบับแก้ไขหรือจนกว่าจะได้ข้อสรุปว่าไม่ต้องแก้ไขงบการเงิน
สำหรับ PSAAP ตลท.ยังคงห้ามการซื้อหรือขายหลักทรัพย์ของบริษัทต่อไป เนื่องจาก PSAAP อยู่ระหว่างแก้ไขคุณสมบัติในการเป็นหลักทรัพย์จดทะเบียน 
นายริวโซ โอกิโน กรรมการ GSTEEL ชี้แจงว่า บริษัทอยู่ระหว่างการแก้ไขปัญหาสภาพคล่องเพิ่มเงินทุนหมุนเวียนเพื่อการดำเนินงาน รวมไปถึงการปรับโครงสร้างบริหารและโครงสร้างเงินทุนของบริษัทให้อยู่ในระดับเหมาะสม 
“ขณะนี้บริษัทและที่ปรึกษาทางการเงินอยู่ระหว่างเจรจากับผู้ลงทุนหรือผู้ให้เงินกู้ที่มีศักยภาพที่สนใจเข้าร่วมลงทุนหรือให้เงินกู้ รวมทั้งเจรจาปรับโครงสร้างหนี้กับเจ้าหนี้การค้าของบริษัท” นายริวโซ กล่าว
อย่างไรก็ตาม ล่าสุดประชุมวิสามัญผู้ถือหุ้นครั้งที่ 1/2555 เมื่อวันที่ 6 ส.ค. ได้อนุมัติจัดสรรหุ้นเพิ่มทุนของบริษัทให้เจ้าหนี้การค้าของบริษัทตามโครงการแปลงหนี้เป็นทุนใหม่และจัดสรรหุ้นเพิ่มทุนของบริษัท เพื่อรองรับการใช้สิทธิตามใบสำคัญแสดงสิทธิที่จัดสรรให้บุคคลในวงจำกัด ซึ่งได้แก่กลุ่มผู้ลงทุนหรือให้กู้รายใหม่ที่ตกลงเข้ามาลงทุน หรือให้เงินกู้แก่บริษัทเป็นจำนวนเงินไม่ต่ำกว่า 1,500 ล้านบาท 
เมื่อวันที่ 15 พ.ค. โรงงานได้หยุดการผลิตชั่วคราวเพื่อซ่อมบำรุงใหญ่ประจำปี ประกอบกับได้รับผลกระทบจากการทุ่มตลาดจากต่างประเทศ และคาดว่าจะกลับมาผลิตเดือน ต.ค.